Diari Oficial de la Generalitat Valenciana


Sumari del DOGV 6586, del 12-08-2011 (2011/8518)

Bases particulars reguladores del Programa d'Actuació Integrada per al Desenvolupament de la Unitat d'Execució Números 7-A, 7-B, 7-C de Sòl Urbà Residencial
------------------------------------------------------------------------------------------------------------------------------------------------------------

### Dades del document

Número de DOGV
:   6586

Data del DOGV
:   12-08-2011

Secció del DOGV
:   V. ANUNCIS - C) ALTRES ASSUMPTES

Número del document
:   2011/8518


Organisme emissor
:   Ajuntament d'Altura

Tipus de document
:   Anunci

Bases particulars reguladores del Programa d'Actuació Integrada per al Desenvolupament de la Unitat d'Execució Números 7-A, 7-B, 7-C de Sòl Urbà Residencial [2011/8518]  
Aprovades per l'Ajuntament, en la sessió extraordinària celebrada el dia 18 de maig de 2011, les bases particulars per a la gestió indirecta per al desenvolupament i execució material dels programes d'actuació integrada de les unitats d'execució 7-A, 7-B i 7-C, es procedeix a la publicació d'aquestes.   
Atès que el contingut de les bases de les tres unitats d'execució és el mateix, llevat de les quantitats econòmiques i alguns dels percentatges que s'han d'aplicar, es publica un exemplar d'aquestes, que fa referència a les tres aprovades, amb les variacions que comprenen cadascuna d'aquestes, en cada cas.   
  
Bases particulars reguladores del Programa d'Actuació Integrada per al Desenvolupament de la Unitat d'Execució Números 7-A, 7-B, 7-C de Sòl Urbà Residencial d'Altura  
  
I. Objectius de la programació  
1. Les presents bases particulars tenen per objecte regular les condicions bàsiques de caràcter tècnic, jurídic, econòmic i administratiu, per a la selecció d'un programa d'actuació integrada i un urbanitzador per al desenvolupament urbanístic de la unitat d'execució número 7-A, 7-B, 7-C d'Altura. Tot això partint del fet que la relació jurídica que uneix l'agent urbanitzador que es procedeix a seleccionar i l'administració local és la d'un contracte administratiu especial.   
2. Els principals objectius de la programació del sector són:   
a) Gestionar la transformació jurídica de les finques afectades pel programa.  
b) Urbanitzar completament la unitat d'execució que constituesca l'objecte del programa i realitzar les obres públiques addicionals que es necessiten, amb subjecció a les previsions temporals i econòmiques del programa.   
c) Connectar i integrar adequadament la urbanització amb les xarxes d'infraestructures, d'energia, comunicacions i serveis públics existents.  
d) Suplementar les infraestructures i espais públics o reserves dotacionals en allò necessari per a no minvar ni desequilibrar els nivells de qualitat, quantitat o capacitat de servei existents i exigibles reglamentàriament.  
e) Obtenir els sòls dotacionals públics de l'àmbit de l'actuació, a favor de l'administració gratuïtament.  
f) Ordenar el repartiment equitatiu de les càrregues i beneficis de l'actuació entre els afectats.  
  
II. Ordenació urbanística vigent en l'àmbit de l'actuació integrada  
  
1. Les normes subsidiàries de planejament del municipi d'Altura es van aprovar definitivament el 21 d'octubre de 1993 i definien la zona com a sòl urbà residencial, i posteriors modificacions puntuals.   
  
2. En cap cas, es podrà proposar una alteració del límit territorial de la unitat, si no és a l'efecte de petites modificacions necessàries per dotar-lo de coherència o millorar els seus accessos o infraestructures.  
  
3. No serà exigible l'informe del Consell de Territori i el Paisatge previst en l'article 136.4 de la Llei Urbanística Valenciana.   
  
III. Suspensió de llicències i programes  
La publicació de l'anunci de les presents bases particulars de programació en el Diari Oficial de la Comunitat Valenciana serà el que produeixi els efectes suspensius de l'atorgament de llicències regulats en l'article 101 de la Llei Urbanística Valenciana, així com, dels acords de nous programes a la zona afectada per l'actuació, d'acord amb l'article 103 de la Llei Urbanística Valenciana. Durant el període de vigència de la suspensió dels acords aprovatoris de programes no s'admetran iniciatives de programació. Tampoc es podran aprovar bases particulars de programació, ni de forma expressa ni per aplicació del silenci administratiu.  
  
IV. Directrius d'ordenació urbanística  
Les directrius de l'ordenació urbanística aplicables a la unitat d'execució números 7-A, 7-B i 7-C són:  
A. Ampliar l'oferta de sòl residencial.  
B. Augmentar la qualitat i flexibilitat del sòl ofert.  
C. Planificar els usos de les diferents àrees.  
D. Resoldre els accessos i les connexions viàries.  
E. Incorporar sòl residencial.  
F. Localitzar sòl residencial amb grans espais lliures i dotacions.  
  
  
V. Preu de licitació  
S'estableix un preu màxim de licitació de 570.000 euros més IVA, per la unitat d'execució 7-A; 240.000 més IVA per la unitat d'execució 7-B; 530.000 més IVA per la unitat d'execució 7-C, que té caràcter de màxim i que serveix de base per al càlcul de la garantia provisional, d'acord amb el que preveu l'article 140.1 de la Llei Urbanística Valenciana.  
  
VI. Prescripcions tècniques aplicables  
Les prescripcions tècniques de les obres d'urbanització tenen com a objecte establir i regular, en l'àmbit d'aplicació del programa, les condicions, nivells de qualitat i criteris tècnics mínims que hauran de reunir les obres d'urbanització, així com la instal·lació de serveis públics en el subsòl, sòl i volada de domini i ús públic municipal així com en terrenys propietat particular que hagin de ser destinats a aquest règim. Les exigències de condicions, qualitat i criteris tècnics d'execució es materialitzaran en l'acord d'aprovació del projecte d'urbanització.  
  
  
VII. Condicions i objectius de l'edificació  
Les condicions edificatòries s'estableixen en les normes subsidiàries de planejament i modificacions puntuals posteriors aprovades per la corporació.  
  
VIII. Terminis de desplegament i execució del programa  
S'estableixen els següents terminis màxims:  
A. Termini màxim per a l'execució de les obres d'urbanització: 24 mesos, des de l'aprovació del projecte de reparcel·lació.  
B. Termini màxim d'edificació dels solars: 4 anys, a comptar des de la recepció de les obres d'urbanització.   
  
IX. Capacitat   
1. Podran ser urbanitzadors i promoure el present programa d'actuació integrada totes les persones, naturals o jurídiques, espanyoles o estrangeres, que tinguin plena capacitat d'obrar, siguen o no propietàries dels terrenys afectats i reunisquen les condicions de solvència econòmica i financera, tècnica i professional exigibles segons les presents bases.   
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes a la Llei de Contractes del Sector Públic.  
  
  
X. Solvència econòmica i financera  
1. La justificació de la solvència econòmica i financera de l'urbanitzador s'acreditarà per un o alguns dels mitjans següents:  
a) Informe d'institucions financeres o, si escau, justificant de l'existència d'una assegurança d'indemnització per riscos professionals.   
b) Si es tracta de persones jurídiques, presentació dels comptes anuals o d'extracte d'aquests, en el cas en què la publicació d'aquests sigui obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i, si escau, sobre el volum de negocis relacionat amb el desenvolupament i la promoció d'actuacions semblants que són objecte de concurs, corresponent com a màxim als tres últims exercicis.  
  
  
XI. Solvència tècnica i professional  
1. La justificació de la solvència tècnica i professional de l'urbanitzador s'acreditarà per un o diversos dels mitjans següents:  
a) Presentació d'una relació dels programes d'actuació integrada promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que participarà en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.   
d) Declaració que indiqui la mitjana anual de personal, amb menció, si s'escau, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per controlar la qualitat durant el desenvolupament i execució del programa d'actuació integrada, incloent els mitjans d'estudi i investigació de què es disposi.  
  
g) Declaració de les mesures de gestió mediambiental que el concursant està disposat a aplicar durant el desenvolupament i execució del programa d'actuació integrada.  
2. Si per raons justificades en cada cas concret l'urbanitzador no estiguera en condicions de presentar les referències sol·licitades per l'Ajuntament, podrà acreditar la seva solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, havent de demostrar en aquest cas davant l'Ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interès econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència d'almenys un dels seus membres.  
  
XII. Garanties  
1. Els que desitgen participar en el procediment de licitació d'un programa d'actuació integrada hauran de constituir en la forma i als efectes que preveu la Llei de Contractes del Sector Públic una garantia provisional equivalent al 2 per cent de l'estimació aproximada de les càrregues del programa, IVA no inclòs, la qual ascendeix a la quantitat de 11.400 euros per la unitat d'execució 7-A; 4.800 euros per la unitat d'execució 7-B; 10.600 euros per la unitat d'execució 7-C.  
  
2. La garantia provisional respondrà del manteniment de les propostes de programa pels licitadors fins l'adjudicació, i de la proposta de l'adjudicatari fins la formalització del contracte per al desplegament i execució dels programes d'actuació integrada.  
3. La garantia provisional serà confiscada a aquells licitadors que retirin injustificadament la seva proposició abans de l'adjudicació definitiva.  
4. La garantia definitiva, a constituir en la forma i als efectes que preveu l'LCSP s'estableix en un 10 per cent del valor de les càrregues d'urbanització, IVA no inclòs, del programa d'actuació integrada aprovat. S'ingressarà en termini màxim de 15 dies a comptar des de4 de la notificació de l'acord d'aprovació i adjudicació del programa.  
  
5. És procedent elevar la garantia definitiva al 20 per cent en els supòsits d'aprovació de programes d'actuació integrada en els quals les càrregues urbanístiques es troben incurses en presumpció de temeritat calculada en els termes que estableix la legislació de contractes de les administracions públiques.   
  
XIII. Presentació de proposicions  
Tal i com s'estableix en l'article 11 de les bases generals per a l'adjudicació de programes d'actuació integrada aprovades per l'Ajuntament d'Altura:  
  
1. Els que desitgen prendre part en la licitació hauran de presentar al Registre General de l'Ajuntament d'Altura, situat al carrer Sant Vicent, 2, en el termini de tres mesos, a comptar des de la data d'enviament de l'anunci de licitació al Diari Oficial de la Unió Europea, i en horari de 09.00 hores a 14.00 hores, les seves proposicions juridicoeconòmiques, integrades per dos sobres tancats, identificats en el seu exterior amb la indicació de la licitació a què concórreguen i signats pel licitador o persona que el representi i indicant el nom i cognoms o raó social del proponent amb la següent documentació:  
Sobre A. Es presentarà amb el títol de Programa d'actuació integrada i contindrà:   
A. Alternativa tècnica acompanyada, si s'escau, dels documents de planejament corresponents.  
B. Proposició juridicoeconòmica.   
Sobre B. Es presentarà amb el títol de Documentació i contindrà la següent documentació:  
A. Si concorre una societat o empresa, haurà de presentar escriptura de constitució de la societat inscrita en el Registre Mercantil. Si es tracta d'una agrupació d'interés urbanístic, es presentarà escriptura de constitució, així com inscripció en el Registre d'Agrupacions d'Interés Urbanístic dependent de la conselleria competent en matèria d'urbanisme.  
  
B. Els que compareguin o signin proposicions en nom d'un altre o en representació de societat o persona jurídica, presentaran escriptura de poder inscrita, si s'escau, en el Registre Mercantil o registre públic corresponent.  
C. Quan l'oferent actue en nom propi i és empresa individual, haurà de presentar DNI o fotocòpia legalitzada d'aquest.  
D. Resguard acreditatiu de la fiança provisional.   
E. Declaració responsable de no trobar-se sotmés a cap de les prohibicions per contractar establertes per la legislació reguladora de la contractació administrativa, incloent expressament certificats acreditatius d'estar al corrent en el compliment de les obligacions tributàries i amb la Seguretat Social imposades per les disposicions vigents.  
  
F. Els documents que acreditin els requisits de solvència tècnica i professional, econòmica i financera  
G. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol ordre, per a totes les incidències que, de manera directa o indirecta, poguessin sorgir durant el procediment d'adjudicació i durant el desenvolupament i execució del programa d'actuació integrada, amb renúncia expressa, si escau, al fur jurisdiccional estranger que pogués correspondre-li.   
H. Declaració jurada o acta notarial acreditativa d'haver-se practicat o intentat practicar els avisos a què es refereix l'article 134.4 de la Llei Urbanística Valenciana. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra de tals punts.  
1 . En cas de concórrer a la licitació diverses empreses, compromeses a la constitució d'una unió temporal, cadascuna d'elles ha d'acreditar la seva personalitat i capacitat, indicant els noms i circumstàncies dels empresaris que subscriuen les proposicions, la participació de cada una d'elles, i designant la persona o entitat que, durant la vigència del contracte, ha d'exercir la representació de la unió davant l'administració, així com el compromís formal de constituir-se en unió temporal d'empreses en cas de resultar adjudicataris.  
2. Cada concursant no podrà presentar més d'una proposició, sense perjudici de la possibilitat d'admetre variants, si així s'estableix en les bases particulars reguladores del programa. Tampoc podrà subscriure cap proposta en unió temporal amb altres si ho ha fet individualment o figura en més d'una agrupació. L'incompliment d'aquestes normes donarà lloc a la no-admissió de totes les propostes de programa presentades per aquest.  
3. Si l'últim dia del termini de presentació de proposicions coincidís amb dissabte, diumenge o festiu, el termini es prolongarà fins al següent dia hàbil.   
4. Així mateix, els licitadors hauran d'incorporar a les seves propostes de programa una acta notarial acreditativa del sotmetiment a informació pública del projecte d'urbanització, així com, en cas que s'introdueixin modificacions en l'ordenació, en els documents d'ordenació, així com aquells altres documents complementaris. A aquest efecte, els concursants protocol·litzaran els documents assenyalats anteriorment per mitjà d'una acta autoritzada per un notari amb competència territorial al municipi d'Altura, i dipositaran una còpia d'aquests a la seu de l'Ajuntament, exposant-los al públic pels seus propis mitjans, inserint un anunci en el Diari Oficial de la Comunitat Valenciana i en un diari no oficial d'àmplia difusió en la localitat, només als efectes de la presentació d'al·legacions. Abans de la publicació de l'anunci d'informació pública, els concursants hauran d'haver remés un avís de l'inici del procediment de gestió indirecta del programa d'actuació integrada al domicili fiscal dels que consten en el cadastre com a titulars dels drets afectats per l'actuació proposada. Aquests avisos es practicaran per qualsevol mitjà que permeti tenir constància de la recepció per l'interessat o el seu representant, així com de la data, la identitat i el contingut de l'avís. L'acreditació de l'avís efectuat s'incorporarà a l'expedient. Quan l'avís es practique en el domicili de l'interessat, si no es troba present en el moment del seu lliurament, podrà fer-se'n càrrec qualsevol persona que es trobi en el domicili i faci constar la seva identitat. Si ningú pogués fer-se càrrec de l'avís, es farà constar aquesta circumstància en l'expedient, juntament amb el dia i l'hora en què es va intentar, i s'haurà de procedir novament, per una sola vegada i en una hora diferent, a practicar l'avís dins de els tres dies següents al primer intent.   
  
  
  
XIV. Contingut mínim de l'alternativa tècnica  
Les alternatives tècniques dels programes d'actuació integrada contindran la següent documentació (article 12 bases generals):  
A) Identificació del document de planejament que reguli l'ordenació detallada a desenvolupar, si aquest estiguera ja aprovat amb anterioritat al concurs per a la selecció de l'urbanitzador. En qualsevol altre cas, l'alternativa tècnica haurà d'anar acompanyada necessàriament d'un document de planejament que incloga una proposta d'ordenació detallada per a l'àmbit del programa.  
B) Àmbit de l'actuació integrada.  
C) Justificació del compliment de les condicions d'integració de l'actuació amb l'entorn.   
D) Existència o no d'agrupació d'interés urbanístic i, si s'escau, estatuts i acords socials d'aquesta.   
E) Terminis que es proposen per al desenvolupament de l'actuació integrada, determinant-se tant el corresponent a les obres d'urbanització com a les obres d'edificació dels solars resultants.   
F) Projecte d'urbanització.   
G) Enunciat dels objectius complementaris que es proposen conforme a l'article 124.2 de la LUV, amb indicació expressa, si s'escau, dels compromisos d'edificació simultània a la urbanització que estiga disposat a assumir per damunt del mínim legal.   
H) Mesures de control de qualitat i compliment de les normes de qualitat ambiental, si s'escau.  
I) Inventari preliminar de construccions, plantacions i instal·lacions la demolició, destrucció o eradicació de les quals exigesca la urbanització.  
J) Estimació preliminar i general d'aquelles despeses d'urbanització variables l'import de les quals, tot i ser repercutible als propietaris, no es pugui determinar per la concurrència d'ofertes.  
K) Si la proposta de programa modifiqués l'ordenació estructural, haurà d'incorporar la documentació establerta en els articles 72 a 74 de la Llei Urbanística Valenciana.   
  
XV. Proposicions juridicoeconòmiques  
1. La proposició juridicoeconòmica haurà d'incloure necessàriament la documentació relativa als següents aspectes:  
A) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
B) Descripció dels següents elements economicofinancers relatius a les càrregues urbanístiques:  
a) Pressupost de licitació de l'obra d'urbanització: amb l'abast previst en l'article 168.1.a i b) de la Llei Urbanística Valenciana.  
b) Cost de projectes: cost de redacció i direcció dels projectes tècnics, especificant cada projecte, a què es refereix l'article 168.1.c de la Llei Urbanística Valenciana.   
c) Despeses de gestió: despeses de gestió de l'urbanitzador, calculades en un percentatge del que representi la suma de les partides corresponents a conceptes anteriors.  
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.  
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.   
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a aquesta modalitat de retribució.  
g) Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb aquests l'urbanitzador.  
h) Finançament: condicions de finançament oferides per l'urbanitzador per al pagament de les quotes d'urbanització a aquells propietaris que s'hi hagen acollit i, si s'escau, recolzades per una entitat financera degudament registrada.   
  
XVI. Criteris d'adjudicació  
Els criteris d'adjudicació al programa seran els següents:  
1. Per a les alternatives tècniques.  
De conformitat amb el que disposa l'article 312.2.c del ROGTU, segons modificació d'aquest reglament realitzada per Decret 36/2007, de 13 d'abril, del Consell, la puntuació de l'alternativa tècnica representa un 50 per 100 de la valoració en relació amb la proposició juridicoeconòmica, que representa un 50 per 100, amb el benentès que aquests percentatges es refereixen a la màxima puntuació possible a obtenir.  
D'acord amb l'article 135.3. de la Llei Urbanística Valenciana, els criteris de puntuació i la seva importància relativa de l'alternativa tècnica, seran els següents:   
a) la connexió adequada a les obres d'urbanització de l'actuació en el seu entorn. Aquest criteri representarà un 5% de la valoració de l'alternativa tècnica.  
b) La qualitat tècnica de les solucions i dels materials proposats per a la urbanització. Aquest criteri representarà un 5%.   
c) Nombre, disseny, ubicació i qualitat dels habitatges sotmesos a algun règim de protecció que es comprometa a promoure l'urbanitzador. Aquest criteri representarà un 20%.   
d) Inversió en programes de restauració paisatgística o d'imatge urbana dins l'àmbit del programa, com a objectius complementaris d'aquest, d'acord amb les directrius establides en els articles 30 a 35 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge. Aquest criteri suposarà un 1% del valor total de l'alternativa tècnica.   
f) Termini d'execució del programa d'actuació integrada. Aquest criteri representarà l'1%.  
g) Compromís d'edificació simultània a la urbanització dels solars resultants de l'actuació per damunt d'un mínim legalment exigible. Aquest criteri representarà un 15%.  
h) Compromisos addicionals assumits voluntàriament i a càrrec seu per l'urbanitzador. Aquest criteri representarà un 1%.  
i) Mitjans per al control de cadascuna de les prestacions que constitueixen l'objecte del programa. Aquest criteri representarà un 2%.   
  
Motivació: es dóna importància a la integració en el seu entorn, així com a la qualitat de l'obra d'urbanització, atès que ens trobem davant sòl urbà residencial, que per la dificultat de l'obra per la pròpia ubicació d'aquesta està pendent de desenvolupar. Així com a la construcció d'habitatge de protecció pública.   
  
2. Per a la proposició juridicoeconòmica.   
De conformitat amb el que disposa l'article 312.2.c del ROGTU, segons modificació d'aquest reglament realitzada per Decret 36/2007, de 13 d'abril, del Consell, la puntuació de la proposició juridicoeconòmica representa un 50% de la valoració en relació amb l'alternativa tècnica, que representa un 50%, amb el benentès que aquests percentatges es refereixen a la màxima puntuació possible a obtenir.  
  
D'acord amb l'article 135.4. de la Llei Urbanística Valenciana, els criteris de puntuació de les proposicions juridicoeconòmiques, i la seva importància relativa, seran els següents:  
a) Menor import respecte de referències de quadres de preus de pràctica usual de les càrregues d'urbanització, expressat en euros per metre quadrat d'edificabilitat. Aquest criteri representarà un 15% per a les unitats 7-A i 7-C i un 5% per a la unitat 7-B, de la valoració de la proposició juridicoeconòmica.   
b) La valoració dels terrenys a l'efecte de fixar el coeficient de canvi per al pagament en espècie i la menor proporció de solars o aprofitament que hagen de ser posats a disposició de l'urbanitzador per mitjà de reparcel·lació forçosa com a retribució a compte de tercers amb els quals no tinga contracte suficient. Aquest criteri representarà un 15% per la UE 7-A, un 5% per la UE 7-B; un 15% per la UE 7-C de la valoració de la proposició juridicoeconòmica.  
c) Major proporció de terrenys propis o d'associats que hagen de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa representarà un 10% per a la UE 7-A; un 37,5% per la UE 7-B; un 10% per la UE 7-C.  
d) Compromisos financers per a l'execució de les obligacions complementàries assumides voluntàriament i a costa per l'urbanitzador. Aquest criteri suposarà entre un 10% per la UE 7-A; un 2,5% per la UE 7-B; un 10% per la UE 7-C del valor total de la proposició juridicoeconòmica.  
Motivació: es puntua al màxim les càrregues d'urbanització per la repercussió econòmica que suposa per als propietaris que obtinguin adjudicació d'aprofitament, es puntua al mínim els compromisos financers per poder puntuar el màxim restant el coeficient de canvi per a pagament en espècie per la important repercussió econòmica que suposa per a aquells propietaris que no arribin al dret a adjudicar aprofitament en solars edificables.   
  
XVII. Adjudicació del programa.  
L'adjudicació del programa i la formalització del contracte es realitzarà en els termes que estableixen els articles 16 i 17 de les bases generals per a l'adjudicació de programes d'actuació integrada aprovades per l'Ajuntament d'Altura.   
  
XVIII. Penalitzacions   
1. L'urbanitzador està subjecte al compliment de les diferents obligacions que estableix aquest plec i aquelles altres que siguin aplicables en matèria d'urbanisme i contractació pública.   
2. L'incompliment d'aquestes obligacions és constitutiu d'infracció administrativa, les quals es qualifiquen en lleus, greus i molt greus.  
  
El que s'entén per cada tipus de falta i les sancions que comporta són establerts en l'article 21 de les bases generals per a l'adjudicació de programes d'actuació integrada aprovades per l'Ajuntament d'Altura.  
  
  
XIX. Compliment i resolució  
1. La relació jurídica entre l'Ajuntament i l'urbanitzador s'extingeix per compliment o per resolució.  
2. El contracte s'entendrà complit amb motiu de l'adequada execució de la totalitat de les prestacions incloses en el mateix.  
3. Són causes de resolució del contracte de les següents:   
a. La mort o incapacitat sobrevinguda de l'urbanitzador o l'extinció de la personalitat jurídica de l'empresa o urbanitzador.  
b. La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.   
c. El mutu acord entre l'Ajuntament i l'urbanitzador, sense perjudici de les indemnitzacions que, si s'escau, siguin procedents en benefici dels propietaris de terrenys o altres afectats.  
d. La falta de prestació en termini de la garantia definitiva i la no-formalització del contracte de desplegament en termini.  
e. La demora en el compliment del termini global d'execució de la programació i urbanització proposada.  
f. La comissió per l'urbanitzador d'infraccions urbanístiques o mediambientals greus o molt greus en relació amb l'àmbit programat.   
  
g. L'obstaculització per l'urbanitzador de l'exercici dels drets i deures urbanístics dels afectats per la programació o la realització de pràctiques manifestament restrictives de la competència en el mercat immobiliari relacionades amb el programa.   
h. La caducitat del programa per transcurs del termini total per a emprendre'l i, si s'escau, la pròrroga.   
i. El descobriment de condicions territorials no tingudes en compte en acordar la programació i que facen legalment inviable la prossecució d'aquesta, sense perjudici de les compensacions que, si s'escau, siguin procedents o de la possibilitat d'esmenar les seves previsions, si això és possible, sense desvirtuar-les substancialment.   
j. La resolució anticipada de l'adjudicació per a la seva gestió directa per una causa justificada d'interès públic, sense perjudici de les compensacions econòmiques a què això doni lloc i que haurà d'avaluar l'acord corresponent.  
k. La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-lo o paralitzen el seu desenvolupament material o econòmic per inactivitat de l'administració durant més de sis mesos i de manera rellevant, tenint dret l'urbanitzador a instar la resolució amb les compensacions procedents.  
l. La renúncia de l'urbanitzador davant d'una retaxació de càrregues fundada en causa legal que impliqui un increment de l'import de les càrregues previst en la proposició juridicoeconòmica superior al 20%.   
ll. La inactivitat injustificada de l'urbanitzador durant un període de sis mesos consecutius o nou alterns.   
m. L'incompliment tant del termini total com dels terminis parcials quan implique l'incompliment del termini total.  
n. L'incompliment greu dels deures essencials de l'urbanitzador directament imposats per la Llei Urbanística Valenciana.   
ñ. L'incompliment greu de les restants obligacions contractuals essencials.  
4. L'Ajuntament, en resoldre l'adjudicació, podrà acordar que l'urbanitzador continue l'execució del programa sota les seves mateixes condicions, durant el temps indispensable per evitar perjudicis a l'interès públic.  
5. La resolució de l'adjudicació serà acordada per l'Ajuntament, prèvia audiència a l'urbanitzador per un termini de 10 dies hàbils, i previ dictamen del Consell del Territori i el Paisatge, que podrà ser instat també per l'urbanitzador. Sense perjudici de les responsabilitats econòmiques que siguin procedents, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.   
  
XX. Prerrogatives de l'administració  
L'Ajuntament d'Altura té totes les prerrogatives que, en general, reconeix la legislació de contractes de les administracions públiques, entre aquestes, les d'interpretar el present contracte administratiu especial, resoldre els dubtes que ofereixi el seu compliment, modificar els termes de l'adjudicació per causes imprevistes o no previstes en les presents bases i que siguin d'interès públic, acordar la seva resolució i determinar els efectes d'aquesta, de conformitat amb les causes, procediment i efectes establerts en la Llei Urbanística Valenciana.  
  
  
XXI. Normativa aplicable   
En tot allò no previst en les presents bases particulars serà aplicable la Llei 16/2005, de 30 de desembre, Urbanística Valenciana; Decret 67/2006, de 12 de maig, del Consell, pel qual s'aprova el Reglament d'Ordenació i Gestió Territorial i Urbanística i les Bases Generals que aproven aquest Reglament, així com les Bases Generals aprovades per aquest Ajuntament per a l'adjudicació de programes d'actuació integrada en el que no s'oposin la legislació urbanística esmentada.  
  
  
XXII. Jurisdicció competent  
És competent l'ordre jurisdiccional contenciós administratiu per conèixer de les qüestions que puguin suscitar-se en la preparació, resolució, i execució del contracte administratiu especial entre l'administració i l'agent urbanitzador seleccionat en pública concurrència.   
  
  
Altura, 28 de juliol de 2011.- L'alcalde: Rafael Rubio Sellés.